text: La Guàrdia Civil cita a declarar els primers responsables dels mitjans de comunicació que van publicar la campanya institucional de l'1-O
  La presidenta en funcions de la CCMA, el director d'El Punt Avui i el responsable del directe!cat hauran de declarar divendres a la caserna del cos espanyol a Barcelona
  La Guàrdia Civil ha començat a citar a declarar als responsables dels mitjans de comunicació que van difondre la campanya institucional del referèndum de l'1-O en el marc de la investigació del jutjat número 13 de Barcelona. Concretament, la presidenta en funcions de la CCMA, Núria Llorach; el director d'El Punt Avui; i l'editor del directe!cat, Joan Puig, hauran de declarar a partir de divendres com a testimonis a la caserna del cos espanyol a Barcelona.
  Aquests mitjans, juntament amb VilaWeb, Nació Digital, Racó Català, El Nacional o Ràdio La Mina ja van rebre una notificació del TSJC amb l'ordre de no publicar els anuncis institucionals del referèndum i en què se'ls advertia que incorrerien en responsabilitats penals en cas de difondre la campanya institucional de l'1-O. El Tribunal Constitucional també va enviar requeriments a TV3 i Catalunya Ràdio demanant la retirada dels anuncis sobre el referèndum.